คลังดันรื้อโครงสร้างภาษีรถยนต์
ปลัดคลังสั่งกรมสรรพาสามิต หารือค่ายผลิตรถยนต์สรุปโครงสร้างภาษีรถยนต์ใหม่เสนอรัฐบาล
2 เม.ย. 2555

ปลัดคลังสั่งกรมสรรพาสามิต หารือค่ายผลิตรถยนต์สรุปโครงสร้างภาษีรถยนต์ใหม่เสนอรัฐบาล
นายอารีพงศ์ ภู่ชอุ่ม ปลัดกระทรวงการคลัง กล่าวว่า ได้ให้กรมสรรพสามิตเร่งหารือกับผู้ผลิตรถยนต์ สรุปปัญหาการปรับโครงสร้างภาษีรถยนต์ตามกรอบที่ได้มีการเสนอให้คณะรัฐมนตรี (ครม.) เห็นชอบในหลักการไปเมื่อวันที่ 4 พ.ค. 2554 ที่ผ่านมา โดยยังมีปัญหาที่ยังเห็นไม่ตรงกันในการกำหนดค่าการปล่อยคาร์บอนได้ออกไซค์ (CO2) และการให้เวลาปรับตัวหลังโครงสร้างภาษีใหม่มีผลบังคับใช้
ทั้งนี้โครงสร้างภาษีรถยนต์ใหม่ ยังคงยึดกรอบเดิม คือ เน้นการประหยัดพลังงาน เป็นมิตรกับสิ่งแวดล้อม และสนับสนุนพลังงานทางเลือก โดยที่การปรับต้องไม่กระทบการจัดเก็บรายได้ให้น้อยลง และไม่เป็นภาระผู้ประกอบการถยนต์มากขึ้น โดยให้เวลาผู้ประกอบการปรับตัว 3 ปี
สำหรับกรอบภาษีที่เคยเสนอให้ ครม. พิจารณา แบ่งเป็นรถยนต์นั่งที่ไม่เกิน 3000 ซีซี อัตราภาษีอยู่ที่ 30% รถยนต์นั่งไฮบริด ต่ำกว่า 3,000 CC เสียภาษี 20% โดยหากปล่อย CO2 ไม่เกิน150 กรัมต่อกิโลเมตร ได้ลดภาษี 5% แต่ถ้าปล่อย CO2 เกินกว่า 200 กรัมต่อกิโลเมตร ต้องเสียภาษีเพิ่มอีก 5%
สำหรับรถยนต์กระบะภาษีเท่าเดิม 3% รถดับเบิ้ลแคป 12% และ รถพีพีวี 20% โดยหากปล่อย CO2 ไม่เกิน150 กรัมต่อกิโลเมตร ได้ลดภาษี 5% แต่ถ้าปล่อย CO2 เกินกว่า 200 กรัมต่อกิโลเมตร ต้องเสียภาษีเพิ่มอีก 5%ขณะที่รถยนต์พลังงานไฟฟ้าเสียภาษี 10% และรถยนต์อีโคคาร์เสียภาษีที่ 17% เหมือนเดิม